AGLIPAY, Quirrino, May 31 (PIA)—Pormal a nairusat ditoy probinsia ti Quirino iti Sustainable Corn Production in Sloping Areas wenno SCOPSA itay nabiit.
Gandaten ti nasao nga programa nga lappedan ti pannakadadael dagiti nabangkirig ken addaan kritikal nga kasasaad nga lugar nga gapu ti saanen a malapdan nga pangreggaay ti daga gappuanan ti panagputed ti kaykayo ken tay awan ressat a panagusar iti kemikal a pangpaksiat ti ruot kadagiti bakras nga isu’t mangtentengngel ti daga.
Maipalagip nga nangipasa ti maysa a resolusion ti Provincial Agriculture and Fishery Council (PAFC) iti opisina ni Sec. Proceso Alcala ti Department of Agriculture, a mnagkidkiddaw nga saan kuma nga maipalubos ti panagusar ti glyphosate manipud 18 porsiento ken agpangato nga nabangkirig a lugar tapnu malapdan ti pangreggay ti daga a mamulmulaan.
Dagus met nga inadaptar dagiti kabangibang a probinsia ti nasao nga gakat ket saan a nagtaktak ti opisina ni Sec. Alcala ket minandaranna ti Bureau of Soil and Water Management, Bureau of Plant Industry ken ti DA Regional Office 2 tapnu adalenda ti programa a kas sungbat ti parikut ti soil erosion.
Dita a nainaw ken nabalangkas ti SCOPSA program nga nagbalin a national program a madama nga isaysayangkat kadagit napili a luglugar a pakairamanan ti Quirino.
Babaen ti nasao nga programa, maisuro dagiti mannalun ti mais kadagiti nabangkirig a daga kadagiti soil and water conservation measures for sustainable corn production in upland areas.
Iti agdama, nairugin ti SCOPSA ditoy Aglipay ken sumarsaruno met sadiay Maddela ken Nagtipunan iti masungad nga al-aldaw.
Impakita met ni Municipal Agriculture Officer Ruben Sison ti ayat na it nasao nga programa ket inrugi dan sadiay Magsaysay, Diffun uray awan pay ti fund assistance ti Agriculture malaksid iti technical assistance ken sursuro nga ipapaay dagiti agricultural extension workers kadagiti mannalun. (TCB/PIA 2-Quirino)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn